Diari Oficial de la Generalitat Valenciana


Sumari del DOGV 9622, del 21-06-2023 (2023/6825)

RESOLUCIÓ de 13 de juny de 2023, de la consellera d'Educació, Cultura i Esport, per la qual es modifica el Pla estratègic de subvencions d'aquesta conselleria per al període 2020-2023, aprovat per la Resolució de 23 de març de 2020.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9622

Data del DOGV
:   21-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6825


Data del document
:   13-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 13 de juny de 2023, de la consellera d'Educació, Cultura i Esport, per la qual es modifica el Pla estratègic de subvencions d'aquesta conselleria per al període 2020-2023, aprovat per la Resolució de 23 de març de 2020. [2023/6825]  
L'article 164.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), disposa que aquelles conselleries que tinguen previst atorgar subvencions hauran d'elaborar amb caràcter previ un pla estratègic de subvencions, en el qual s'integraran les subvencions que pretenguen atorgar, tant dels seus òrgans com els seus organismes públics dependents, i el contingut del qual serà el determinat en la legislació bàsica estatal.  
L'article 8.1 de la Llei 38/2003, de 17 de novembre, general de subvencions, amb el caràcter de normativa bàsica, estableix que els òrgans de les administracions públiques o qualsevol dels ens que proposen l'establiment de subvencions, amb caràcter previ hauran de concretar en un pla estratègic de subvencions, els objectius i efectes que es pretenen amb l'aplicació d'aquest, el termini necessari per a la consecució, els costos previsibles i les fonts de finançament, que s'hauran de supeditar, en tot cas, al compliment dels objectius d'estabilitat pressupostària.  
  
L'article 160.2.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, disposa que les persones titulars de les conselleries, tant en l'àmbit dels seus departaments com en el dels organismes públics vinculats o dependents, són els òrgans competents per a aprovar el pla estratègic de subvencions de la conselleria, que comprendrà tant les pròpies del departament com les dels organismes públics vinculats o dependents.  
  
Mitjançant la Resolució de 23 de març de 2020 d'aquesta conselleria, es va aprovar el Pla estratègic de subvencions per al període 2020-2023. Aquest pla estratègic de subvencions per al període 2020-2023 està en permanent procés d'adaptació a fi d'incloure els canvis que es van introduint en les línies de subvenció. La Llei 9/2022, de 30 de desembre, de pressupostos de la Generalitat per a l'exercici 2023, inclou la línia de concessió directa, art. 168.1.A S9162, «Adquisició de productes de suport per a l'alumnat amb necessitats educatives especials de centres educatius sostinguts amb fons públics», en l'annex de transferències i subvencions de capital programa 422.90, Inclusió educativa, els beneficiaris de la qual són «Alumnat amb necessitats educatives especials». En l'esmentada línia no consta un annex pel qual es determina nominalment la relació dels centres educatius privats adjudicataris d'aquesta ajuda, ja que no és possible determinar quins centres educatius privats concertats comptaran amb alumnat amb necessitats educatives especials.  
La modalitat de concessió directa establida en la línia S9162 ocasiona la impossibilitat material d'establir una relació nominativa de perceptors de l'ajuda, perquè l'objecte de l'ajuda no són els centres educatius, sinó que el receptor final de l'ajuda és l'alumnat amb necessitats educatives especials de discapacitat en centres educatius privats concertats, i com es desconeix a priori el nombre i necessitats d'aquest alumnat, la línia no es puga executar en la modalitat de l'adjudicació directa, la qual cosa provoca la pèrdua de la finalitat de l'ajuda.  
  
Per aquest motiu i perquè no s'ocasione un greuge comparatiu amb l'alumnat escolaritzat en centres de titularitat de la Generalitat, la Conselleria d'Educació, Cultura i Esport proposa la modificació de les dades descriptives essencials referents a la manera de concessió de l'esmentada línia S9162, de concessió directa, art. 168.1.A, a concurrència competitiva.  
Vist tot això i fent ús de les atribucions que em confereixen l'article 28 de la Llei 5/1983, de 30 de desembre, del Consell, i l'article 4 del Decret 173/2020, de 24 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, resolc:  
  
Primer  
Modificar el Pla estratègic de subvencions 2020-2023 de la Conselleria d'Educació, Cultura i Esport, d'acord amb el detall següent:  
  
Modificació del mode de concessió de la línia de subvenció S9162, «Adquisició de productes de suport per a l'alumnat amb necessitats educatives especials de centres educatius sostinguts amb fons públics», en els termes de l'annex únic.  
  
Segon  
Ordenar-ne la publicació en el Diari Oficial de la Generalitat Valenciana, de conformitat amb el que es disposa en l'article 45.1 de la Llei 39/2015, d'1 d'octubre, del procediment administratiu comú de les administracions públiques; en la pàgina web de la Conselleria d'Educació, Cultura i Esport, i també en el Portal de Transparència de la Generalitat GVA Oberta.  
  
València, 13 de juny de 2023. La sotssecretària (p. d. R 13.04.2022, DOGV núm. 9328): Eva María Coscollá Grau.  
  
  
  
ANNEX  
Modificació del Pla estratègic de subvencions 2020-2023 de la Conselleria d'Educació, Cultura i Esport.  
  
S'inclou en el Pla estratègic de subvencions 2020-2023 de la Conselleria d'Educació, Cultura i Esport, en el capítol referit a la Direcció General d'Inclusió Educativa, una modificació respecte al mètode de concessió de la línia de subvenció S9162:  
  
OBJECTIU ESTRATÈGIC 1: Promoure actuacions educatives inclusives i que reduïsquen les desigualtats.  
  
Codi línia: S9162  
Denominació: Adquisició de productes de suport per a l'alumnat amb necessitats educatives especials de centres educatius sostinguts amb fons públics.  
Mètode de concessió: Concurrència competitiva  
Beneficiaris: Alumnat amb necessitats educatives especials, escolaritzat a la Comunitat Valenciana, als centres docents privats concertats i centres públics de titularitat diferent de la Generalitat, que imparteixen ensenyaments no universitaris a partir del segon cicle d'educació infantil.  
Descripció i finalitat: Facilitar mesures d'accessibilitat amb mitjans específics o singulars.  
1. Àrees de competències afectades i sectors cap als quals es dirigeixen les ajudes:  
Competències afectades: d'acord amb el ROF vigent, corresponen al Servei d'Inclusió Educativa les competències següents:  
a) Desenvolupar mesures acadèmiques i organitzatives per a la compensació de les desigualtats en l'educació i l'atenció a l'alumnat que es troba en situació desfavorable.  
b) Proposar l'assignació de recursos materials per als alumnes amb necessitats educatives específiques.  
Sector educatiu: Alumnat amb necessitats educatives especials, escolaritzat a la Comunitat Valenciana, als centres docents privats concertats i centres públics de titularitat diferent de la Generalitat, que imparteixen ensenyaments no universitaris a partir de segon cicle d'educació infantil.  
2. Objectius i efectes que es pretenen amb l'aplicació:  
 Dissenyar respostes per a l'atenció a l'alumnat amb necessitats específiques de suport educatiu.  
 Gestió de productes de suport per a l'alumnat amb necessitats educatives especials.  
3. Mecanisme: Convocatòria anual de subvencions de concessió directa mitjançant una resolució de la Direcció General d'Inclusió Educativa.  
4. Delimitació de les línies bàsiques de les bases reguladores:  
 Requisits dels beneficiaris: alumnat amb necessitats educatives especials escolaritzat als centres docents privats concertats i centres públics de titularitat diferent de la Generalitat, que imparteixen ensenyaments no universitaris a partir del segon cicle d'educació infantil  
 Procediment de la convocatòria i de concessió de la subvenció: mitjançant resolució de concessió directa, subvenció nominativa.  
 Justificació de la concessió: Els centres docents privats concertats i centres públics de titularitat diferent de la Generalitat, que imparteixen ensenyaments no universitaris a partir del segon cicle d'educació infantil percebran la subvenció atorgada, després de la justificació del compliment de la finalitat per a la qual es va concedir.  
5. Calendari:  
Els centres docents privats concertats i centres públics de titularitat diferent de la Generalitat, que imparteixen ensenyaments no universitaris a partir de segon cicle d'educació infantil, percebran la subvenció atorgada després de la justificació del compliment de la finalitat per a la qual es va concedir.  
 2n trimestre: Procediment de sol·licitud de productes de suport mitjançant una resolució.  
 3r trimestre: Resolució de les concessions i justificació de la subvenció.  
6. Termini necessari per a la consecució:  
La sol·licitud d'ajuda per a l'adquisició de productes de suport objecte de subvenció haurà de realitzar-se coincidint amb el curs escolar.  
La resolució de la concessió de les subvencions es realitzarà abans del 30 de novembre de cada any.  
7. Costos previsibles per a la realització i fonts de finançament: 56.360 €.  
Font de finançament: Generalitat Valenciana. Fons propis.  
8. Indicadors de seguiment i avaluació:  
 Indicadors: Per a conéixer el grau d'acompliment dels objectius, aquesta unitat directiva estableix els indicadors de seguiment següents:  
  
1. Relació entre el pressupost executat i el previst inicialment.  
2. Proporció d'alumnes beneficiats/beneficiades en relació amb l'alumnat necessitat.  
3. Nombre de centres educatius que participen en la convocatòria.  
4. Relació entre la quantitat de productes de suport subvencionats sobre el total dels sol·licitats.  
 Avaluació: Derivat del seguiment, s'elaborarà en el primer trimestre de cada exercici econòmic, un informe d'avaluació sobre l'exercici anterior, així com les propostes per a la millora dels plans futurs.